pythainlp/thaigov-v2-corpus-22032023 huggingface dataset:
วันพุธที่ 4 พฤศจิกายน 2563
"อนุทิน" เยี่ยมรัฐมนตรีประเทศแถบยุโรปติดโควิด 19 ไม่มีอาการ พิสูจน์ระบบเฝ้าระวังไทยมีประสิทธิภาพ
รองนายกรัฐมนตรีและรัฐมนตรีว่าการกระทรวงสาธารณสุข เป็นตัวแทนนายกรัฐมนตรี เข้าเยี่ยมรัฐมนตรีของประเทศแถบยุโรปที่สถาบันบำราศนราดูร หลังตรวจพบการติดเชื้อโควิด 19 แต่ไม่มีอาการ ขณะเดินทางถึงประเทศไทยเพื่อปฏิบัติภารกิจตามกำหนดการ
รองนายกรัฐมนตรีและรัฐมนตรีว่าการกระทรวงสาธารณสุข เป็นตัวแทนนายกรัฐมนตรี เข้าเยี่ยมรัฐมนตรีของประเทศแถบยุโรปที่สถาบันบำราศนราดูร หลังตรวจพบการติดเชื้อโควิด 19 แต่ไม่มีอาการ ขณะเดินทางถึงประเทศไทยเพื่อปฏิบัติภารกิจตามกำหนดการ พิสูจน์ระบบเฝ้าระวังและคัดกรองโรคมีประสิทธิภาพ ส่วนผู้ติดตาม 12 ราย ผลเป็นลบ เผยรัฐบาลประเทศต้นทางส่งเครื่องบิน 2 ลำรับตัวกลับ
วันนี้ (4 พฤศจิกายน 2563) ที่สถาบันบำราศนราดูร จ.นนทบุรี นายอนุทิน ชาญวีรกุล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายแพทย์เกียรติภูมิ วงศ์รจิต ปลัดกระทรวงสาธารณสุข และนายแพทย์โอภาส การย์กวินพงศ์ รักษาราชการอธิบดีกรมควบคุมโรค เป็นตัวแทน พล.อ.ประยุทธ์ จันทร์โอชา นายกรัฐมนตรี เข้าเยี่ยมให้กำลังใจให้รัฐมนตรีของประเทศหนึ่งในแถบยุโรป ซึ่งตรวจพบการติดเชื้อโควิด 19 จากระบบตรวจเฝ้าระวังผู้เดินทางเข้าประเทศ และเชิญเข้ารับการรักษาที่ห้องแยกโรค สถาบันบำราศนราดูร พร้อมมอบแจกันดอกไม้จากนายกรัฐมนตรีผ่านทางเทเลเมดิซีน
นายอนุทินให้สัมภาษณ์ว่า ผู้ติดเชื้อเป็นคณะรัฐมนตรีของประเทศในแถบยุโรป ซึ่งมีหมายเดินทางมาเจรจาในประเทศไทยตามกำหนดการภายใต้การควบคุมทุกอย่าง เมื่อคณะเดินทางถึงประเทศไทยจึงผ่านกระบวนการคัดกรองและตรวจหาเชื้อในช่วง 21.00 น. ของวันที่ 3 พฤศจิกายน 2563 เมื่อทำการตรวจเชื้อด้วยวิธีการ RT-PCR 2 ครั้ง พบว่า รัฐมนตรีที่เป็นหัวหน้าทีมมีการติดเชื้อโควิด 19 แต่ไม่มีอาการ จึงเชิญมารับการรักษาในห้องแยกโรค ที่สถาบันบำราศนราดูร ดังนั้น กำหนดการต่างๆ ที่มีต้องยกเลิกไป วันนี้ตนจึงมาเยี่ยมในฐานะตัวแทนของรัฐบาล นายกรัฐมนตรีก็กำชับให้ดูแลด้วยความเรียบร้อย
นายอนุทินกล่าวต่อว่า จากการเยี่ยมทำให้ได้รับทราบว่า รัฐบาลของประเทศต้นทางได้ส่งเครื่องบิน 2 ลำ เข้ามารับผู้ติดเชื้อและคณะกลับไป โดยผู้ติดเชื้อและคณะต้องแยกลำกัน เพื่อป้องกันการติดเชื้อ ยืนยันว่าไม่ใช่เครื่องบินพาณิชย์ และไม่มีผู้โดยสารอื่น จึงไม่ต้องกังวลเรื่องการติดเชื้อ โดยกระบวนการส่งตัวผู้ติดเชื้อ เจ้าหน้าที่จะสวมชุดป้องกัน PPE. และจัดรถแยกโดยเฉพาะ เพื่อไม่ให้มีการแพร่เชื้อ ถือว่าเป็นอีกครั้งที่ระบบการสาธารณสุขของประเทศไทยพิสูจน์ถึงความมีประสิทธิภาพ ความเข้มแข็งของการตรวจและคัดกรองโรคโควิด 19 ขอยืนยันกับประชาชนให้เกิดความสบายใจว่า เราจะไม่มีวันปล่อยให้ผู้ติดเชื้อออกไปจากการควบคุมหรือนอกสถานที่กักกันโรค จากนี้โรงพยาบาลจะจัดยาฟาวิพิราเวียร์ให้ด้วย เพื่อดูแลระหว่างเดินทางกลับประเทศ หากหายดีแล้วจึงค่อยกลับมาใหม่อีกครั้ง
นายแพทย์โอภาส การย์กวินพงศ์ รักษาราชการอธิบดีกรมควบคุมโรค กล่าวว่า ครั้งนี้ถือเป็นกรณีแรกๆ ที่เป็นรัฐมนตรีระดับสูงของต่างประเทศ แต่ผู้ติดเชื้อไม่มีอาการใดๆ ตามแนวทางคือ หากไม่มีอาการจะอยู่รักษา 10 วัน หากมีอาการจะต้องอยู่รักษาตัวจนหาย หรือหากประเทศต้นทางสามารถจัดเครื่องบินมารับแบบปลอดภัย ป้องกันการแพร่กระจายเชื้อ และผู้ติดเชื้อแข็งแรงพอที่จะเดินทางได้ ก็จะอนุญาตให้ออกนอกประเทศได้ สำหรับคณะที่เดินทางมาด้วยมีจำนวน 12 คน ถือว่าเป็นผู้สัมผัสใกล้ชิด แต่ผลการตรวจโพรงจมูกหาเชื้อเป็นลบ ตามแนวปฏิบัติจะดำเนินการกักกันโรคและให้เดินทางออกนอกประเทศด้วยเที่ยวบินพิเศษโดยเร็วที่สุดเท่าที่เป็นไปได้
****************************** 4 พฤศจิกายน 2563
วันพุธที่ 4 พฤศจิกายน 2563
พม. จัดงานมหกรรมที่อยู่อาศัยโลก ปี 2563 ภาคตะวันออกเฉียงเหนือ ที่ จ.ขอนแก่น
พม. จัดงานมหกรรมที่อยู่อาศัยโลก ปี 2563 ภาคตะวันออกเฉียงเหนือ ที่ จ.ขอนแก่น
วันนี้ (4 พ.ย. 63) เวลา 11.00 น. นายสากล ม่วงศิริ ผู้ช่วยรัฐมนตรีประจำกระทรวงการพัฒนาสังคมและความมั่นคงของมนุษย์ ลงพื้นที่จังหวัดขอนแก่น ณ เวทีกลางหน้าอาคารสำนักงาน พอช. ภาคตะวันออกเฉียงเหนือ เพื่อมอบนโยบายสนับสนุนการพัฒนาที่อยู่อยู่อาศัยผู้มีรายได้น้อยให้กับผู้บริหารสถาบันพัฒนาองค์กรชุมชน (องค์การมหาชน) หรือ พอช. ผู้แทนองค์กรชุมชนภาคตะวันออกเฉียงเหนือ และผู้แทนองค์กรชุมชนในจังหวัดขอนแก่น พร้อมทั้งประกาศยุทธศาสตร์แผนการพัฒนาที่อยู่อาศัยจังหวัดขอนแก่นและรับมอบแผนยุทธศาสตร์การพัฒนาที่อยู่อาศัยจังหวัดขอนแก่น ในงานมหกรรมที่อยู่อาศัยโลก ปี 2563 ภายใต้หัวข้อ การพัฒนาที่อยู่อาศัยสู่แผนยุทธศาสตร์ ที่อยู่อาศัยจังหวัด นอกจากนี้ ยังเป็นประธานมอบบ้านพอเพียงชนบท ภาคตะวันออกเฉียงเหนือ 20 จังหวัด
นายสากล กล่าวว่า ด้วยองค์การที่อยู่อาศัยแห่งสหประชาชาติ (UN – HABITAT) ได้กำหนดหัวข้อ Housing For All : A better Urban Future หรือ ที่อยู่อาศัยสำหรับทุกคน : อนาคตของเมืองที่ดีกว่า สำหรับงานมหกรรมที่อยู่อาศัยโลกปี 2563 เนื่องในวันที่อยู่อาศัยโลกปี 2563 ซึ่งรัฐบาลไทย โดยกระทรวงการพัฒนาสังคมและความมั่นคงของมนุษย์ (พม.) ได้กำหนดจัดงานมหกรรมที่อยู่อาศัยโลก ปี 2563 ทั้งในส่วนกลางและในทุกภูมิภาค สำหรับภาคตะวันออกเฉียงเหนือมีการจัดงาน ณ จังหวัดขอนแก่น ภายใต้หัวข้อ “การพัฒนาที่อยู่อาศัย สู่แผนยุทธศาสตร์ที่อยู่อาศัยจังหวัด” เพื่อนำเสนอรูปธรรมการแก้ไขปัญหาที่อยู่อาศัย โดยชุมชนร่วมกับท้องถิ่น และการผลักดันนโยบายการแก้ไขปัญหาที่อยู่อาศัยและที่ดินทำกินในรูปแบบการแก้ไขปัญหาระดับเมืองหรือตำบล
นายสากล กล่าวต่อไปว่า สำหรับจังหวัดขอนแก่น กระทรวง พม. โดย พอช. ได้ดำเนินการแก้ไขปัญหาที่อยู่อาศัยผ่านโครงการบ้านมั่นคงใน 10 เมือง 59 ชุมชน จำนวน 5,700 ครัวเรือน และการแก้ปัญหาที่ดินทำกินใน 36 ตำบล รวมทั้ง การปรับปรุง ซ่อมแซมที่อยู่อาศัยให้กับครัวเรือนยากจนและกลุ่มคนเปราะบางที่มีปัญหาความเดือดร้อนผ่านโครงการบ้านพอเพียงชนบท จำนวนกว่า 400 ครัวเรือน ใน 60 ตำบล ซึ่งความสำเร็จดังกล่าวเกิดจากการประสานความร่วมมือกับภาคีเครือข่ายมากกว่า 10 องค์กร
นายสากล กล่าวเพิ่มเติมว่า การพัฒนาที่อยู่อาศัยในประเทศไทยในภาพรวม มีการขับเคลื่อนงานทั้งแผนแม่บทการพัฒนาที่อยู่อาศัยระดับชาติ กลไกคณะกรรมการทั้งระดับชาติและระดับจังหวัด โดยมีหน่วยงานรับผิดชอบดำเนินการร่วมกับเครือข่ายองค์กรชุมชนและท้องถิ่น ซึ่งรัฐบาลพร้อมสนับสนุนงบประมาณผ่านหน่วยงานต่างๆ ไปสู่ท้องถิ่นโดย กระทรวง พม. โดย พอช. ได้ผลักดันการคลี่คลายปัญหาข้อติดขัด เรื่องระเบียบ กฎหมาย ให้เอื้อต่อการพัฒนาที่อยู่อาศัย การอนุญาตให้ใช้และให้เช่าที่ดินของรัฐ โดยชุมชนร่วมรับผิดชอบในรูปแบบกลุ่มหรือสหกรณ์ และมีภาคีเครือข่ายร่วมกันพัฒนาชุมชนและสังคมในมิติต่างๆ ไปพร้อมกัน เพื่อการพัฒนาที่ยั่งยืนร่วมกันอย่างต่อเนื่องต่อไป
วันพุธที่ 4 พฤศจิกายน 2563
อธิบดีกรมศิลปากรตรวจติดตามโครงการบูรณะพระอุโบสถวัดมาตุคุณาราม จังหวัดพังงา
อธิบดีกรมศิลปากรตรวจติดตามโครงการบูรณะพระอุโบสถวัดมาตุคุณาราม จังหวัดพังงา
อธิบดีกรมศิลปากร ตรวจติดตามการดำเนินโครงการบูรณะพระอุโบสถวัดมาตุคุณาราม ตำบล
กระโสม อำเภอตะกั่วทุ่ง จังหวัดพังงา ซึ่งกรมศิลปากรได้อุดหนุนงบประมาณในการดำเนินงาน เพื่ออนุรักษ์โบราณสถานอันเป็นมรดกวัฒนธรรมของชาติ
นายประทีป เพ็งตะโก อธิบดีกรมศิลปากร เปิดเผยว่า ทางวัดมาตุคุณาราม โดยพระครู
สัจจญาณประยุต เจ้าอาวาส ได้หารือมายังสำนักศิลปากรที่ ๑๒ นครศรีธรรมราช เพื่อบูรณะซ่อมแซมพระอุโบสถวัดมาตุคุณาราม เนื่องจากในช่วง ๒-๓ ปีที่ผ่านมา พระอุโบสถมีสภาพชำรุดทรุดโทรม หลังคารั่ว เครื่องไม้หลังคาผุกร่อน ฯลฯ เป็นอุปสรรคต่อการประกอบศาสนกิจของสงฆ์ โดยวัดมีงบประมาณ ๒,๐๐๐,๐๐๐ บาท สำนักศิลปากรที่ ๑๒ นครศรีธรรมราช ได้ดำเนินการสำรวจสภาพความชำรุด จัดทำรูปแบบรายการ และประมาณการค่าใช้จ่ายในการบูรณะอุโบสถวัดมาตุคุณาราม เป็นเงินทั้งสิ้น ๕,๐๐๐,๐๐๐ บาท จึงได้ขอตั้งงบประมาณในลักษณะงบอุดหนุน โดยกรมศิลปากรได้จัดสรรงบประมาณให้เป็นเงิน ๓,๐๐๐,๐๐๐ บาท จากนั้นวัดมาตุคุณาราม ได้ว่าจ้างผู้รับจ้างที่มีประสบการณ์ และมีผลงานเป็นที่ยอมรับมาทำการบูรณะ เริ่มดำเนินการตั้งแต่วันที่ ๕ สิงหาคม ๒๕๖๓ มีกำหนดแล้วเสร็จ ภายในวันที่ ๑ เมษายน ๒๕๖๔ นับเป็นการประสานความร่วมมืออย่างดีระหว่างวัดและกรมศิลปากร ทั้งด้านการทำงานและงบประมาณ โดยมีเป้าหมายร่วมกันเพื่ออนุรักษ์โบราณสถานอันเป็นมรดกวัฒนธรรมของชาติให้ยั่งยืนสืบไป
วัดมาตุคุณาราม สร้างขึ้นเมื่อราว พ.ศ. ๒๓๓๐ – ๒๓๔๐ โดยพระยาโลหะภูมิพิสัย (ขุนดำ ณ
ตะกั่วทุ่ง) เป็นผู้สร้าง เพื่อตอบแทนคุณมารดา จึงมีนามว่า “วัดมาตุคุณาราม” แต่ชาวบ้านนิยมเรียกว่า “วัดใหม่”
เพราะสร้างขึ้นคู่กับวัดบูรณารามที่มีอยู่เดิม วัดนี้ได้รับการอุปถัมภ์บำรุงเป็นอย่างดีจากตระกูล ณ ตะกั่วทุ่ง ๓
ชั่วอายุคนติดต่อกันมา คือ พระตะกั่วทุ่ง (ขุนดำ) พระตะกั่วทุ่ง (ถิน) พระตะกั่วทุ่งอ่อน (อ่อน) สิ่งสำคัญภายในวัด
ได้แก่ พระอุโบสถ รูปทรงสี่เหลี่ยมผืนผ้า ก่ออิฐถือปูน มีมุขด้านหน้าและด้านหลัง ประตูประดับลวดลายปูนปั้นรูป
วงโค้งแสดงอิทธิพลศิลปะตะวันตก หลังคาเครื่องไม้ทรงจั่วซ้อนกัน ๒ ชั้น มุงด้วยกระเบื้องดินเผา ไม่มีช่อฟ้า ใบระกา
หางหงส์ ภายในอุโบสถประดิษฐานกลุ่มพระพุทธรูปปูนปั้นโบราณศิลปะพื้นถิ่นภาคใต้ มีพระประธานปางปาลิไลยก์ ขนาบข้างด้วยพระพุทธรูปปางมารวิชัยและปางสมาธิ รอบอุโบสถมีใบเสมา ทำเป็นรูปสี่เหลี่ยมทรงดอกบัวตูม
กรมศิลปากรได้ประกาศขึ้นทะเบียนโบราณสถานวัดมาตุคุณาราม ในราชกิจจานุเบกษา เล่ม ๑๑๓ ตอนพิเศษ ๕๐ ง
หน้า ๙ วันที่ ๑๘ ธันวาคม ๒๕๓๙
--------------------------------------------------
วันพุธที่ 4 พฤศจิกายน 2563
สธ.รับมอบหุ่นยนต์ HAPYbot ส่งต่อ โรงพยาบาลยี่งอเฉลิมพระเกียรติ 80 พรรษา
รองนายกรัฐมนตรีและรัฐมนตรีว่าการกระทรวงสาธารณสุข  รับมอบหุ่นยนต์ทางการแพทย์ HAPYbot  ส่งต่อให้โรงพยาบาลยี่งอเฉลิมพระเกียรติ 80 พรรษา จ.นราธิวาส ขนส่งเอกสาร ยา เวชภัณฑ์ อาหาร เสื้อผ้า สิ่งของ ลดความเสี่ยงโรคโควิด 19
บุคลากรทางการแพทย์ ต่อยอดโรงพยาบาลชุมชนต้นแบบ Smart Hospital พร้อมรับมอบเครื่องผลิตออกซิเจน 75 เครื่อง เครื่องช่วยหายใจแรงดันระดับ 2 จำนวน 182 เครื่อง และชุด PPE. 52,000 ชิ้น จากมูลนิธิเทมาเสก ให้แก่โรงพยาบาลสังกัดกระทรวงสาธารณสุข 135 แห่ง ใช้รักษาผู้ป่วยโควิด 19 และโรคทางเดินหายใจ
วันนี้ (4 พฤศจิกายน 2563) ที่กระทรวงสาธารณสุข จ.นนทบุรี แพทย์หญิงพรรณประภา ยงค์ตระกูล โฆษกกระทรวงสาธารณสุข ให้สัมภาษณ์ภายหลังการประชุมผู้บริหารระดับสูงกระทรวงสาธารณสุข ว่า นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ได้รับมอบหุ่นยนต์อัจฉริยะเพื่อการแพทย์ "HAPYbot" จากบริษัท เน็ตเบย์ จำกัด (มหาชน) จำนวน 1 ตัว เพื่อมอบให้โรงพยาบาลยี่งอเฉลิมพระเกียรติ 80 พรรษา จังหวัดนราธิวาส ซึ่งหุ่นยนต์ดังกล่าวจะช่วยลดการสัมผัสผู้ป่วย ลดความเสี่ยงบุคลากรทางการแพทย์ต่อโรคโควิด 19 โดยการควบคุมสั่งการหุ่นยนต์ผ่านแท็บเล็ต คอมพิวเตอร์ โทรศัพท์มือถือ หรือการสแกนคิวอาร์โคดด้วยระบบดิจิทัลแพลตฟอร์ม สามารถช่วยขนส่งเอกสาร ยา เวชภัณฑ์ อาหาร เสื้อผ้า สิ่งของต่างๆ โดยรับน้ำหนักสิ่งของได้ถึง 10-15 กิโลกรัม เปิดปิดประตูห้องคนไข้ได้ อีกทั้งยังเชื่อมต่อกับระบบลิฟต์ มีความเร็วเคลื่อนที่ประมาณ 2.5-3 กิโลเมตรต่อชั่วโมง นอกจากนี้ ยังมีระบบกล้องและเทเลเมดิซีน ช่วยให้แพทย์ พยาบาล และบุคลากรทางการแพทย์ สื่อสารซักถามอาการกับผู้ป่วยภายในห้องได้ รวมถึงมีระบบปัญญาประดิษฐ์หรือ AI ในการเรียนรู้เส้นทางและหลบหลีกคนหรือสิ่งของที่ขวางทางได้ เมื่อทำงานเสร็จจะกลับไปยังแท่นชาร์จทันที สามารถใช้งานต่อเนื่องได้ 210 นาที
แพทย์หญิงพรรณประภา กล่าวต่อว่า โรงพยาบาลยี่งอเฉลิมพระเกียรติ 80 พรรษา เป็นโรงพยาบาลชุมชนต้นแบบ Smart Hospital การมอบหุ่นยนต์ดังกล่าวให้กับโรงพยาบาลในครั้งนี้ จึงเป็นการต่อยอดการพัฒนาระบบบริการให้มีความสมบูรณ์ยิ่งขึ้น ตามนโยบายของกระทรวงสาธารณสุข ที่กำหนดให้ทุกจังหวัดมีโรงพยาบาลชุมชนต้นแบบ Smart Hospital อย่างน้อย 1 แห่งภายในปีนี้
แพทย์หญิงพรรณประภา กล่าวอีกว่า นอกจากนี้ รองนายกรัฐมนตรีและรัฐมนตรีว่าการกระทรวงสาธารณสุข ยังรับมอบเครื่องมือและอุปกรณ์ทางการแพทย์จากมูลนิธิเทมาเสก อินเตอร์เนชันแนล ประเทศสิงคโปร์ ผ่านทางสถาบันการแพทย์ฉุกเฉินแห่งชาติ (สพฉ.) ได้แก่ เครื่องผลิตออกซิเจน จำนวน 75 เครื่อง เครื่องช่วยหายใจชนิดแรงดันระดับ 2 พร้อมอุปกรณ์เสริมประกอบการใช้งาน จำนวน 182 เครื่องและชุด PPE. จำนวน 52,000 ชิ้น เนื่องจากมีความประสงค์บริจาคเครื่องมือและอุปกรณ์เหล่านี้ให้แก่โรงพยาบาลรัฐของไทย โดยส่งมอบต่อให้แก่โรงพยาบาลสังกัดกระทรวงสาธารณสุขจำนวน 135 แห่งเพื่อใช้บำบัดรักษาผู้ป่วยโรคโควิด 19และผู้ป่วยโรคทางเดินหายใจอื่นๆ ทั้งนี้ สพฉ. จะเป็นผู้ติดต่อประสานและดำเนินการนำเข้าต่อไป
************************************* 4 พฤศจิกายน 2563
วันพุธที่ 4 พฤศจิกายน 2563
ก.แรงงาน จับมือ SINOPEC ร่วมสร้างแรงงานคุณภาพ สนองอุตสาหกรรมปิโตรเลียม
กระทรวงแรงงาน มอบ กพร. ร่วมมือ SINOPEC พัฒนาฝีมือแรงงานไทยในสาขาเทคโนโลยีเชื่อมอัตโนมัติในอุตสาหกรรมปิโตรเลียม สนองอุตสาหกรรมเป้าหมาย ขับเคลื่อนเศรษฐกิจไทย
วันที่ 4 พฤศจิกายน 2563 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เปิดเผยว่า รัฐบาลภายใต้การนำของพลเอก ประยุทธ์ จันทร์โอชา นายกรัฐมนตรี และพลเอก ประวิตร วงษ์สุวรรณ รองนายกรัฐมนตรี ที่กำกับดูแลกระทรวงแรงงาน มีนโนบายขับเคลื่อนประเทศไทย
และสร้างความเข้มแข็งให้ระบบเศรษฐกิจโดยมอบหมายให้กรมพัฒนาฝีมือแรงงาน (กพร.) กระทรวงแรงงาน พัฒนากำลังแรงงานให้มีฝีมือตรงกับเทคโนโลยี และความต้องการของภาคอุตสาหกรรม มอบหมายให้บูรณาการร่วมกับภาคีเครือข่าย ทั้งภาครัฐ และเอกชน เพื่อให้สามารถขับเคลื่อนนโยบายให้บรรลุผลได้อย่างมีประสิทธิภาพ ซึ่งในวันนี้ กพร. ร่วมกับบริษัท ซิโนเปค อินเตอร์เนชั่นแนล ปิโตรเลียม เซอร์วิส คอร์ปอเรชั่น ได้บูรณาการความร่วมมือเพื่อพัฒนาฝีมือแรงงานด้านเทคโนโลยีการเชื่อมอัตโนมัติ ซึ่งจะเป็นการยกระดับทักษะฝีมือให้แก่แรงงานไทย รองรับงานด้านอุตสาหกรรมปิโตรเลียม ซึ่งถือว่าเป็น 1 ใน 12 อุตสาหกรรมเป้าหมายสำคัญที่รัฐบาลต้องการส่งเสริมเพื่อสร้างความเข้มแข็งให้ระบบเศรษฐกิจของประเทศ
สำหรับบริษัทชิโนเปคฯ เป็นบริษัทในเครือ SINOPEC Group สาธารณรัฐประชาชนจีน ซึ่งเป็นบริษัทด้านวิศวกรรมปิโตรเลียมชั้นนำของโลก และได้รับการจัดอันดับโดยนิตยสาร Fortune Global 500 ให้เป็นบริษัทที่มีรายได้เป็นอันดับสองของโลกในปี 2019 และ 2020 ทั้งนี้ บริษัทชิโนเปค ฯ ได้ดำเนินกิจการในประเทศไทยร่วมกับ บริษัท ปตท. จำกัด (มหาชน) เดินท่อส่งก๊าซธรรมชาติ แต่เนื่องจากสถานการณ์โรคติดเชื้อไวรัสโคโรนา 2019 ส่งผลกระทบต่อการนำเข้าแรงงาน จึงมีความต้องการถ่ายทอดเทคโนโลยีให้แก่แรงงานไทยในสาขาเทคโนโลยีการเชื่อมอัตโนมัติในอุตสาหกรรมปิโตรเลียม ตลอดจนการเป็นศูนย์กลางในการฝึกด้านการเชื่อม เพื่อส่งออกแรงงานไทยสู่การทำงานในแถบเอเชียและภูมิภาคอื่นต่อไป
ศาสตราจารย์ นฤมล กล่าวเพิ่มเติมว่า กพร. มีแนวทางการพัฒนาฝีมือแรงงานในสาขาเทคโนโลยีการเชื่อมอัตโนมัติในอุตสาหกรรมปิโตรเลียม โดยร่วมกับบริษัทซิโนเปค อินเตอร์เนชั่นแนล ปิโตรเลียม เซอร์วิส คอร์ปอเรชั่น (SINOPEC) เพื่อพัฒนาครูฝึกกรมพัฒนาฝีมือแรงงาน และสามารถขยายผลฝึกอบรมให้แก่นักศึกษาหรือกลุ่มแรงงานที่อยู่ในภาคอุตสาหกรรม เพิ่มทักษะฝีมือแรงงานในการฝึกอบรมหลักสูตรเทคโนโลยีการเชื่อมอัตโนมัติกับทางบริษัทฯ จำนวน 4 หลักสูตร ได้แก่ การเชื่อมไฟฟ้าระดับกลาง การเชื่อม TIG/การเชื่อมอาร์กอนและก๊าซคาร์บอนไดออกไชด์ระดับกลาง การเชื่อมระดับสูง และการเชื่อมท่อหม้อไอน้ำและภาชนะรับความดัน เป้าหมายผู้เข้ารับการอบรมนำร่องที่จังหวัดชลบุรี จำนวน 100 คน โดยสามารถเข้ารับการฝึกอบรมได้ที่สถาบันพัฒนาฝีมือแรงงาน 3 ชลบุรี หรือศูนย์ฝึกของบริษัทชิโนเปคโดยตรง โดยบริษัทชิโนเปคฯ จะนำผู้เชี่ยวชาญมาถ่ายทอดองค์ความรู้ และนำอุปกรณ์การฝึกภาคปฏิบัติมาติดตั้งที่สถาบันพัฒนาฝีมือแรงงาน 3 ชลบุรี และใช้เป็นศูนย์ฝึกอบรมด้านงานเชื่อมดังกล่าว ทั้งนี้ หลังจากเสร็จสิ้นการอบรมในแต่ละหลักสูตร โดยคาดว่าจะสามารถจ้างงานผู้ที่ผ่านการฝึกอบรมจำนวน 300 คน ในโครงการนำร่อง จึงเป็นโอกาสที่ดีในการประกอบอาชีพของแรงงานไทย
ผู้สนใจสามารถสอบถามรายละเอียดได้ที่ กองสื่อสารองค์กร โทร 0 2245 4035 หรือสายด่วนกระทรวงแรงงาน 1506 กด 4
วันพุธที่ 4 พฤศจิกายน 2563
อนุทิน ส่งทีมดูแลสุขภาพ ทีมเยียวยาจิตใจ ผู้ประสบภัยน้ำท่วม อ.นาดี จ.ปราจีนบุรี
รองนายกรัฐมนตรีและรัฐมนตรีว่าการกระทรวงสาธารณสุข ส่งทีมเจ้าหน้าที่ดูแลสุขภาพกาย ทีมเยียวยาจิตใจ และทีมฟื้นฟูสิ่งแวดล้อม ลงพื้นที่ดูแลผู้ประสบภัยน้ำป่าไหลหลาก พร้อมแจกยาชุดน้ำท่วม 2,789 ชุด ยาน้ำกัดเท้า 518 ชุด ให้แก่ผู้ประสบภัยในจังหวัดปราจีนบุรี
วันนี้ (4 พฤศจิกายน 2563) แพทย์หญิงพรรณประภา ยงค์ตระกูล โฆษกกระทรวงสาธารณสุข ให้สัมภาษณ์ว่า นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข มีความห่วงใยผู้ประสบภัยจากพายุโคนี ได้กำชับให้หน่วยงานในสังกัดให้การดูแลทั้งด้านร่างกายและจิตใจอย่างเต็มที่ และมอบหมายให้กองสาธารณสุขฉุกเฉินสนับสนุนยาและเวชภัณฑ์ ส่งให้ตามความต้องการของจังหวัดรวม 61,500 ชุด ขณะนี้ สถานบริการสาธารณสุขทั้ง 15 แห่งที่ได้รับผลกระทบ สามารถให้บริการได้ตามปกติ
แพทย์หญิงพรรณประภากล่าวต่อว่า สำหรับจังหวัดปราจีนบุรี ขณะนี้ระดับน้ำในพื้นที่ได้ลดลงแล้ว ได้มอบหมายให้นาวาอากาศตรี นายแพทย์บุญเรือง ไตรเรืองวรวัฒน์ ที่ปรึกษารัฐมนตรีช่วยว่าการกระทรวงสาธารณสุขและประธานมูลนิธิ อสม. และคณะ ลงพื้นที่ มอบข้าวสาร อาหารแห้ง และของใช้ส่วนตัว เพื่อช่วยเหลือบรรเทาความเดือดร้อนเบื้องต้นให้แก่ อสม. และผู้ประสบภัยเหตุน้ำป่าไหลหลาก ใน 4 ตำบล อำเภอนาดี จำนวน 169 ชุด และนายแพทย์อภิชาติ รอดสม สาธารณสุขนิเทศก์เขตสุภาพที่ 6 ได้ลงพื้นที่ให้กำลังใจผู้ปฏิบัติงานและประชาชนที่ได้ผลกระทบในตำบลบุพราหมณ์ อ.นาดี ส่งทีมดูแลสุขภาพ ทีมเยียวยาจิตใจ หรือ เอ็มแคท (Mental Health Crisis Assessment and Treatment Team : MCATT) และทีมเจ้าหน้าที่ลงฟื้นฟูด้านอนามัยสิ่งแวดล้อม โดยแบ่งพื้นที่ออกเป็น 4 ทีม 4 หมู่บ้านในตำบลบุพราหมณ์ อ.นาดี ได้แก่ หมู่ 5 บ้านวังมีด หมู่ 6 บ้านวังขอนแดง หมู่ 8 บ้านวังใหม่ และหมู่ 10 บ้านทับลานใน รวม 88 หลังคาเรือน พร้อมจัดทีมช่วยเหลือ​ด้านการรักษา​พยาบาล​ 1 จุด​ ที่ศูนย์สาธารณสุขมูลฐานชุมชน สาขาบริการ​สุขภาพ​โรงพยาบาลส่งเสริมสุขภาพตำบลบ้าน กม. 80 และศูนย์พักพิงชั่วคราว
นอกจากนี้ ได้ออกหน่วยแพทย์เคลื่อนที่ให้บริการผู้ประสบภัยในอ.กบินทร์บุรี อ.นาดี และอ.ศรีมหาโพธิ จำนวน 9 ครั้ง มีผู้มารับบริการจำนวน 147 คน พร้อมแจกยาชุดน้ำท่วม 2,789 ชุด ยาน้ำกัดเท้า 518 ชุดแก่ผู้ประสบภัย ทั้งนี้ได้ส่งเจ้าหน้าที่สาธารณสุข และอสม.ออกเยี่ยมบ้านให้ความรู้ป้องกันโรคหลังน้ำลด การดูแลสุขภาพ การบริโภคอาหารและน้ำดื่มให้ถูกสุขลักษณะ จำนวน 2,350 หลังคาเรือน พร้อมเฝ้าระวังโรคติดต่อที่มีผู้ป่วยเป็นกลุ่มก้อน เช่น ไข้หวัด ไข้หวัดใหญ่ อุจจาระร่วง
********************************** 4 พฤศจิกายน 2563
วันพุธที่ 4 พฤศจิกายน 2563
บอร์ดบีโอไอไฟเขียวลงทุนกว่า 3.5 หมื่นล้านบาท กิจการอีวี-ผลิตไฟฟ้า-น้ำตาล
บอร์ดบีโอไอไฟเขียวลงทุนกว่า 3.5 หมื่นล้านบาท กิจการอีวี-ผลิตไฟฟ้า-น้ำตาล
บอร์ดบีโอไอไฟเขียวลงทุนกว่า 3.5 หมื่นล้านบาท
กิจการอีวี-ผลิตไฟฟ้า-น้ำตาล
บอร์ดบีโอไอ เห็นชอบอนุมัติ 6 โครงการใหญ่ รวมมูลค่าเงินลงทุนกว่า 3.5 หมื่นล้านบาท
ในกิจการผลิตรถยนต์ไฟฟ้า กิจการผลิตไฟฟ้า และกิจการผลิตน้ำตาลและน้ำเชื่อม
นางสาวดวงใจ อัศวจินตจิตร์ เลขาธิการคณะกรรมการส่งเสริมการลงทุน (บีโอไอ) เปิดเผยภายหลังการประชุมคณะกรรมการส่งเสริมการลงทุน หรือ บอร์ดบีโอไอ ซึ่งมี พล.อ.ประยุทธ์ จันทร์โอชา นายกรัฐมนตรีเป็นประธาน ว่าที่ประชุมเห็นชอบให้ส่งเสริมการลงทุน 6 โครงการใหญ่ รวมมูลค่าเงินลงทุน 35,687.43
ล้านบาท โดยมีรายละเอียดดังต่อไปนี้
1. บริษัท น้ำตาลนิวกว้างสุ้นหลี จำกัด กิจการผลิตน้ำตาลและน้ำเชื่อม เงินลงทุน 5,071.84 ล้านบาท
ตั้งโครงการในจังหวัดสระแก้ว ตามนโยบายส่งเสริมการลงทุนในเขตพัฒนาเศรษฐกิจพิเศษชายแดน (SEZ)
โดยมีกำลังการผลิตน้ำตาลและน้ำเชื่อมปีละประมาณ 374,550 ตัน ผลิตเพื่อการส่งออก 1,777.45 ล้านบาท/ปี
คิดเป็นร้อยละ 65 ของมูลค่าการจำหน่าย
2. บริษัท ออโต้อัลลายแอนซ์ (ประเทศไทย) จำกัด กิจการผลิตรถยนต์ไฟฟ้าแบบผสมเสียบปลั๊ก และรถยนต์ไฟฟ้าแบบแบตเตอรี่ เงินลงทุน 3,247 ล้านบาท ตั้งโครงการในนิคมอุตสาหกรรมอีสเทิร์นซีบอร์ด ระยอง จังหวัดระยอง ผลิตรถยนต์ไฟฟ้าแบบผสมเสียบปลั๊ก (PLUG-IN HYBRID ELECTRIC VEHICLES-PHEV) ปีละประมาณ 5,000 คัน และรถยนต์ไฟฟ้าแบบแบตเตอรี่ (BATTERY ELECTRIC VEHICLES-BEV)
ปีละประมาณ 1,000 คัน ผลิตเพื่อจำหน่ายในประเทศทั้งสิ้น
3. บริษัท อมตะ บี.กริม เพาเวอร์ 1 จำกัด กิจการผลิตไฟฟ้า ไอน้ำ และน้ำปราศจากแร่ธาตุ เงินลงทุน 6,000 ล้านบาท ตั้งโครงการในนิคมอุตสาหกรรมอมตะซิตี้ชลบุรี จังหวัดชลบุรี ผลิตไฟฟ้า 157.32 เมกะวัตต์ ไอน้ำ 75 ตัน/ชั่วโมง และน้ำปราศจากแร่ธาตุ 1,566 ลูกบาศก์เมตร/วัน
4. บริษัท อมตะ บี.กริม เพาเวอร์ 2 จำกัด กิจการผลิตไฟฟ้า และไอน้ำ เงินลงทุน 5,400 ล้านบาท ตั้งโครงการในนิคมอุตสาหกรรมอมตะซิตี้ ชลบุรี จังหวัดชลบุรี ผลิตไฟฟ้า 157.32 เมกะวัตต์ และไอน้ำ 75 ตัน/ชั่วโมง
5. บริษัท โกลว์ เอสพีพี 1 จำกัด กิจการผลิตไฟฟ้า และไอน้ำ เงินลงทุน 11,300 ล้านบาท ตั้งโครงการในนิคมอุตสาหกรรมเอเชีย จังหวัดระยอง ผลิตไฟฟ้า 290 เมกะวัตต์ และไอน้ำ 120 ตัน/ชั่วโมง
6. บริษัท บางกอก โคเจนเนอเรชั่น จำกัด กิจการผลิตไฟฟ้า ไอน้ำ และน้ำปราศจากแร่ธาตุ เงินลงทุน 4,668.59 ล้านบาท ตั้งโครงการในนิคมอุตสาหกรรมมาบตาพุด จังหวัดระยอง ผลิตไฟฟ้า 162 เมกะวัตต์ ไอน้ำ 90 ตัน/ชั่วโมง และน้ำปราศจากแร่ธาตุ 250 ลูกบาศก์เมตร/ชั่วโมง
************************************************
วันพุธที่ 4 พฤศจิกายน 2563
เฮ..! สนั่น ชาวนาจับมือชาวสวนยางปลื้ม ครม. อนุมัติประกันรายได้เกษตรกรผู้ปลูกข้าวและมาตรการคู่ขนาน ปี2แล้ว จุรินทร์ ย้ำ เพื่อช่วยพี่น้องชาวนาและเกษตรกรทั่วประเทศ
ในการประชุมคณะรัฐมนตรีสัญจรที่จังหวัดภูเก็ต นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผย คณะรัฐมนตรีมีมติอนุมัติดำเนินมาตรการช่วยเหลือเกษตรกรผู้ปลูกข้าวและยางพาราวงเงินรวมทั้งสิ้น 61,900.82 ล้านบาท
ดังนี้ สินค้าข้าว วงเงินรวม 51,858 ล้านบาท แบ่งเป็น โครงการประกันรายได้ ปี2563/64 มาตรการคู่ขนานและโครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว โดยโครงการประกันรายได้ ปี 2 กำหนดราคาและปริมาณประกันรายได้เกษตรกรเช่นเดียวกับปีที่ผ่านมา ได้แก่ ข้าวเปลือกหอมมะลิ ราคาประกันตันละ 15,000 บาท ปริมาณไม่เกิน 14 ตัน ข้าวเปลือกหอมมะลินอกพื้นที่ ราคาประกันตันละ 14,000 บาท ปริมาณไม่เกิน 16 ตัน ข้าวเปลือกเจ้า ราคาประกันตันละ 10,000 บาท ปริมาณไม่เกิน 30 ตัน ข้าวเปลือกหอมปทุมธานี ราคาประกันตันละ 11,000 บาท ปริมาณไม่เกิน 25 ตัน ข้าวเปลือกเหนียว ราคาประกันตันละ 12,000 บาท ปริมาณไม่เกิน 16 ตัน ระยะเวลาดำเนินการตั้งแต่เดือนตุลาคม 2563 - พฤษภาคม 2564
ส่วนมาตรการคู่ขนานควบคู่กับโครงการประกันรายได้เกษตรกรผู้ปลูกข้าว ปี 2563/64 ได้แก่ (1) โครงการสินเชื่อชะลอการขายข้าวเปลือกนาปี (ระยะเวลาดำเนินการ 1 พฤศจิกายน 2563 – 29 กุมภาพันธ์ 2564) โดยนอกจากเกษตรกรจะได้รับสินเชื่อและไม่ต้องเสียดอกเบี้ยแล้ว เกษตรกรที่มียุ้งฉางจะได้รับค่าฝากเก็บตันละ 1,500 บาท กรณีสหกรณ์จะได้รับตันละ 1,000 บาท และสมาชิกจะได้รับ ตันละ 500 บาท (2) โครงการสินเชื่อเพื่อรวบรวมข้าวและสร้างมูลค่าเพิ่มโดยสถาบันเกษตรกร (ระยะเวลาดำเนินการ 1 ตุลาคม 2563 – 30 กันยายน 2564) โดยสหกรณ์เสียดอกเบี้ยร้อยละ 1 และ (3) โครงการชดเชยดอกเบี้ยให้ผู้ประกอบการค้าข้าวในการเก็บสต๊อก ระยะเวลาดำเนินการ 1 พฤศจิกายน 2563 – 31 มีนาคม 2564 ให้ผู้ประกอบการเก็บข้าวไว้ระยะเวลา 2-6 เดือน และจะได้รับชดเชยดอกเบี้ยร้อยละ 3 ซึ่งจะสามารถดูดซับอุปทานในช่วงที่ข้าวเปลือกออกสู่ตลาดมากเพื่อรักษาเสถียรภาพราคาข้าวเปลือก โดยมีเป้าหมายอยู่ที่ 7 ล้านตันข้าวเปลือก ซึ่งจะส่งผลให้ราคาข้าวมีเสถียรภาพช่วยให้รัฐบาลประหยัดงบประมาณในการชดเชยตามโครงการประกันรายได้
โครงการสนับสนุนค่าบริหารจัดการและพัฒนาคุณภาพผลผลิตเกษตรกรผู้ปลูกข้าว ปีการผลิต 2563/64 จะเริ่มเดือนพฤศจิกายน 2563 เพื่อช่วยลดต้นทุนการผลิตให้แก่เกษตรกรผู้ปลูกข้าว ช่วยให้เกษตรกรมีกำลังใจในการเพิ่มประสิทธิภาพการผลิตข้าว โดยในช่วงแรกเพื่อให้เกิดประสิทธิภาพในการบริหารงบประมาณของรัฐบาล จะจ่ายเงินให้เกษตรกร ที่ขึ้นทะเบียนผู้ปลูกข้าว ปีการผลิต 2563/64 ในรอบแรกเบื้องต้น อัตราไร่ละ 500 บาท ไม่เกินครัวเรือนละ 20 ไร่ ก่อน และในช่วงต่อไปจะได้หารือกับหน่วยงานที่เกี่ยวข้อง และนำเสนอ ครม.เพื่อขอรับจัดสรรงบประมาณเพิ่มเติมต่อไป
ด้านเกษตรกรชาวสวนยาง ในโครงการประกันรายได้ชาวสวนยางปี 2 ได้รับการอนุมัติเช่นกัน โดยกำหนดราคาประกันรายได้ ยางแผ่นดิบ กก.ละ 60 บาท น้ำยางสด กก.ละ 57 บาท ยางก้อนถ้วย กก.ละ 23 บาท รายละไม่เกิน 25 ไร่ ให้คนกรีด ร้อยละ 40 และเจ้าของสวนร้อยละ 60 วงเงิน 10,042 บาท ระยะเวลาดำเนินการเดือนตุลาคม 2563 - มีนาคม 2564 แต่ระหว่างนี้ยางพาราราคาดีดตัวสูงขึ้นทะลุรายได้ที่ประกันไว้สร้างความพึงพอใจให้กับเกษตรกรชาวสวนยางเป็นอย่างมากแต่โครงการประกันรายได้เกษตรกรก็อยากเดินหน้าเพื่อเป็นหลักประกันว่าถ้าราคาตกลงมาเกษตรกรก็จะอยู่รอดด้วยการประกันรายได้ที่ได้รับการอนุมัตินี้
วันพุธที่ 4 พฤศจิกายน 2563
กระทรวงยุติธรรม ประชุมคณะกรรมการศูนย์ปฏิบัติการป้องกันและปราบปราม การกระทำความผิด การฉ้อโกงประชาชนในลักษณะแชร์ลูกโซ่ ครั้งที่ ๒/๒๕๖๓
นายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม เป็นประธานการประชุมคณะกรรมการศูนย์ปฏิบัติการป้องกันและปราบปราม การกระทำความผิด การฉ้อโกงประชาชนในลักษณะแชร์ลูกโซ่ ครั้งที่ ๒/๒๕๖๓
ในวันจันทร์ที่ ๒ พฤศจิกายน ๒๕๖๓ เวลา ๑๐.๐๐ น. ณ ห้องประชุมกระทรวงยุติธรรม ๒ ชั้น ๘ นายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม เป็นประธานการประชุมคณะกรรมการศูนย์ปฏิบัติการป้องกันและปราบปราม การกระทำความผิด การฉ้อโกงประชาชนในลักษณะแชร์ลูกโซ่ ครั้งที่ ๒/๒๕๖๓ โดยมี นายสหการณ์ เพ็ชรนรินทร์ รองปลัดกระทรวงยุติธรรม พร้อมด้วย นายเรืองศักดิ์ สุวารี อธิบดีกรมคุ้มครองสิทธิและเสรีภาพ ผู้บริหาร ข้าราชการ และคณะกรรมการฯ จากหน่วยงานต่างๆ ที่เกี่ยวข้อง เข้าร่วม
สำหรับการประชุมในครั้งนี้ ได้ชี้แจงเรื่องเพื่อทราบเกี่ยวกับ ๑. คำสั่งแต่งตั้งคณะอนุกรรมการติดตามและเร่งรัด การแก้ไขปัญหาเกี่ยวกับการกระทำความผิดอันเกิดจากการฉ้อโกงประชาชนในลักษณะแชร์ลูกโซ่ ๒. คำสั่งแต่งตั้งคณะอนุกรรมการศึกษาและแก้ไขปัญหาเกี่ยวกับการกระทำความผิดอันเกิดจากการฉ้อโกงประชาชนในลักษณะแชร์ลูกโซ่ ๓. คำสั่งแต่งตั้งคณะอนุกรรมการป้องกันและปราบปรามการกระทำความผิดอันเกิดจากการฉ้อโกงประชาชนในลักษณะ แชร์ลูกโซ่ และรายงานข้อมูลคดีแชร์ลูกโซ่ที่ประชาชนได้รับผลกระทบจากการถูกหลอกลวงในลักษณะแชร์ลูกโซ่ นอกจากนี้ ยังได้ร่วมกันพิจารณาแนวทางและมาตรการในการป้องกันและปราบปรามการกระทำความผิดการฉ้อโกงประชาชน ในลักษณะแชร์ลูกโซ่ การสร้างฐานข้อมูลสถิติแชร์ลูกโซ่ และร่วมหารือการมอบหมายผู้แทนหลักและผู้แทนรองเพื่อเข้าร่วมประชุมคณะกรรมการฯ อีกด้วย
วันพุธที่ 4 พฤศจิกายน 2563
ลดโหดเหมือนโกรธโควิด! จุรินทร์ นำเปิดพาณิชย์ลดราคา ช่วยประชาชน ล็อต7 13700 รายการ ลดสูงสุด70%
นายจุรินทร์ ลักษณวิศิษฏ์ หัวหน้าพรรคประชาธิปัตย์ รองนายกรัฐมนตรี และรัฐมนตรีว่าการกระทรวงพาณิชย์ นายวีรศักดิ์ หวังศุภกิจโกศล รัฐมนตรีช่วยว่าการกระทรวงพาณิชย์
นำ กระทรวงพาณิชย์เปิดโครงการช่วยลดภาระค่าครองชีพให้กับประชาชนและผู้ประกอบการที่ได้รับผลกระทบ คือโครงการพาณิชย์ลดราคา! ช่วยประชาชน ล็อตที่ 7 ลดสูงสุด 70% ในช่วงสถานการณ์การแพร่ระบาดของโรคติดเชื้อไวรัสโคโรนา 2019 (Covid – 19) รวมทั้งเพื่อกระตุ้นเศรษฐกิจภายในประเทศ ซึ่งถือว่าเป็นหนึ่งในนโยบายสำคัญของรัฐบาล โดยได้ร่วมมือกับภาคเอกชน ซึ่งประกอบด้วย ผู้ผลิต ผู้จำหน่ายสินค้าอุปโภคบริโภค ห้างค้าปลีกค้าส่งสมัยใหม่ และห้างท้องถิ่น
นายจุรินทร์ นำจัดงานพาณิชย์ลดราคา! ช่วยประชาชน เพื่อลดราคาสินค้าอุปโภคบริโภค มาแล้วถึง 6 ครั้ง ซึ่งได้มีการจัดกิจกรรมลงลึกถึงระดับหมู่บ้าน ซึ่งสามารถช่วยลดค่าครองชีพให้ผู้บริโภคในวงกว้างได้อย่างแท้จริง สำหรับงานวันนี้ “พาณิชย์ลดราคา ! ช่วยประชาชน” LOT 7 ที่จัดขึ้นระหว่างวันที่ 1 ถึงวันที่ 30 พฤศจิกายน 2563 รวมระยะเวลา 30 วัน ในครั้งนี้ มีการจำหน่ายสินค้าในหมวดอาหารและเครื่องดื่ม อาหารปรุงสำเร็จแช่แข็ง ซอสปรุงรส ของใช้ประจำวัน ผลิตภัณฑ์ชำระร่างกาย ผลิตภัณฑ์ซักล้าง รวมกว่า 13,700 รายการ ลดราคาสูงสุดถึงร้อยละ 70 ซึ่งคาดว่าสามารถช่วยลดภาระค่าครองชีพประชาชนได้ประมาณ 500 ล้านบาท ซึ่งจะเป็นการกระตุ้นการจับจ่ายใช้สอยให้เพิ่มมากขึ้น ส่งผลให้มีเงินหมุนเวียนในระบบเศรษฐกิจมากขึ้น และกระตุ้นเศรษฐกิจให้มีการขยายตัวเพิ่มขึ้นไปด้วย
" ขอขอบคุณ ผู้ที่เกี่ยวข้องทุกฝ่าย ที่ได้ให้ความร่วมมือเป็นอย่างดีในการจัดงานขึ้นครั้งนี้ขึ้น และหวังเป็นอย่างยิ่งว่าจะได้รับความร่วมมือจากทุกฝ่ายในการจัดงานที่เป็นประโยชน์ต่อประชาชนและประเทศชาติแบบนี้ในโอกาสต่อไปด้วย" นายจุรินทร์ กล่าว
วันพุธที่ 4 พฤศจิกายน 2563
รมว.ยุติธรรม ชี้ทุกคนเป็นตัวจักรสำคัญช่วยลูกหลานหลุดพ้นวงจรยาเสพติด ขอ สำนักงาน ป.ป.ส. หาวิธีลดค่าตรวจหาสารเสพติดในเส้นผม เผยเทคโนโลยีใหม่ตรวจได้เร็ว - แม่นยำ แยกสารได้ละเอียด
รมว.ยุติธรรม ชี้ทุกคนเป็นตัวจักรสำคัญช่วยลูกหลานหลุดพ้นวงจรยาเสพติด ขอ สำนักงาน ป.ป.ส. หาวิธีลดค่าตรวจหาสารเสพติดในเส้นผม เผยเทคโนโลยีใหม่ตรวจได้เร็ว - แม่นยำ แยกสารได้ละเอียด
ในวันพฤหัสบดีที่ ๒๙ ตุลาคม ๒๕๖๓ เวลา ๐๙.๓๐ น. ณ ห้องแกรนด์พาลาสโซ ชั้น ๗ โรงแรมพาลาซโซ ถนนรัชดาภิเษก กรุงเทพมหานคร นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วย นายอุทัย สินมา อธิบดีอัยการ สำนักงานคดีแรงงานภาค ๓ รักษาการในตำแหน่งอธิบดีอัยการ สำนักงานคดียาเสพติด เป็นวิทยากรบรรยายพิเศษ เพื่อถ่ายทอดวิสัยทัศน์และแนวทางในการเอาชนะยาเสพติด ในหัวข้อ " หลักการและนโยบายเกี่ยวกับการดำเนินคดียาเสพติด และมาตรการที่เกี่ยวข้องกับการดำเนินคดียาเสพติด " ให้กับผู้เข้าร่วมโครงการฝึกอบรมหลักสูตร " อัยการผู้ช่วย " รุ่นที่ ๖๑ พ.ศ. ๒๕๖๓ (สนามใหญ่) ภาควิชาการ โดยมีผู้เข้ารับการฝึกอบรม จำนวน ๓๐๙ คน
ในการนี้ รัฐมนตรีว่าการกระทรวงยุติธรรม กล่าวใจความสำคัญตอนหนึ่งว่า ในฐานะที่ทุกท่านเป็นอัยการ ซึ่งจะต้องใช้กฎหมาย ขณะนี้ทางรัฐบาลโดยกระทรวงยุติธรรม ได้เสนอร่างประมวลกฎหมายยาเสพติด ซึ่งอยู่ในระหว่างการพิจารณาของรัฐสภาแล้ว โดยเอากฎหมายเก่า ๆ ทั้งหมด รวมเป็นฉบับเดียวซึ่งจะง่ายต่อการบังคับใช้ เพราะเป็นการปรับกฎหมายทั้งหมดให้เข้ากับสถานการณ์ปัจจุบัน นอกจากการทำประมวลกฎหมายยาเสพติดแล้ว ตอนนี้เรามีเครื่องมือในการตรวจสารเสพติดที่ทันสมัย โดยกำลังผลักดันให้เป็นกฎหมายให้พวกท่านได้ใช้ในการตรวจหาสารเสพติดในเส้นผม ซึ่งสามารถตรวจย้อนหลังได้ ๖ - ๑๐ เดือน แต่การตรวจมีค่าใช้จ่ายสูง ตนกำลังขอให้ลดลงมาโดยให้ สำนักงาน ป.ป.ส. จัดสรรงบประมาณมาดูแลเรื่องนี้ เพื่อให้ประชาชนทุกคนสามารถเข้าถึงได้ ซึ่งการตรวจด้วยเทคโนโลยีใหม่นี้ใช้เวลาเพียง ๕๐ นาที เท่านั้น และสามารถตรวจแยกสารอย่างละเอียดได้ถึง ๓๐ ชนิด ทั้งนี้ ปัญหายาเสพติดยังมีประเด็นเกี่ยวกับผู้ต้องขัง ซึ่งในประเทศไทยมีผู้ต้องขัง ๘๐% หรือประมาณ ๓๘๐,๐๐๐ คน เป็นผู้ตัองขังในคดียาเสพติด ในตอนนี้กำลังประสบปัญหาผู้ต้องขังล้นคุก จึงต้องคิดว่าจะทำอย่างไรเพื่อไม่ให้คนที่พ้นโทษไปแล้วกลับมาติดคุกอีก ดังนั้น การป้องกันและการปราบปรามปัญหายาเสพติดต้องเข้มข้นขึ้น ซึ่งการยึดทรัพย์ตัดวงจรเครือข่ายยาเสพติดให้สิ้นซาก สืบค้นเส้นทางธุรกรรมและการใช้แวลูเบต ประเมินมูลค่ายาเสพติดเพื่อยึดทรัพย์ย้อนหลังด้วย นอกจากนี้เราต้องเริ่มต้นที่ต้นทาง คือการสร้างเกราะป้องกันไม่ให้คนหันไปยุ่งเกี่ยวกับยาเสพติด ซึ่งต้องเริ่มต้นที่ครอบครัว และถือเป็นการบ้านข้อใหญ่ที่เราต้องช่วยกันคิด เราถึงจะแก้ปัญหาได้อย่างยั่งยืน คนไม่กลับไปติดคุกอีก และอาจจะแก้ปัญหาคนไม่มีงานทำได้อีกด้วย วันนี้ทุกท่านคือทรัพยากรที่มีประโยชน์ และเป็นตัวจักรสำคัญที่ช่วยให้การปราบปรามยาเสพติดเดินหน้าไปได้ และช่วยให้ดำเนินการยึดทรัพย์จากกระบวนการค้ายาเสพติดประสบความสำเร็จ พวกเราต้องช่วยกันให้ลูกหลานชาวไทยหลุดพ้นจากวงจรยาเสพติด
วันพุธที่ 4 พฤศจิกายน 2563
รมว.วธ.เป็นประธานการประชุมหัวหน้าส่วนราชการ และองค์การมหาชนในสังกัดกระทรวงวัฒนธรรม ครั้งที่ ๑๗/๒๕๖๓
รมว.วธ.เป็นประธานการประชุมหัวหน้าส่วนราชการ และองค์การมหาชนในสังกัดกระทรวงวัฒนธรรม ครั้งที่ ๑๗/๒๕๖๓
วันที่ ๔ พฤศจิกายน ๒๕๖๓ เวลา ๐๙.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานการประชุมหัวหน้าส่วนราชการ และองค์การมหาชนในสังกัดกระทรวงวัฒนธรรม ครั้งที่ ๑๗/๒๕๖๓ เพื่อพิจารณาข้อสั่งการนายกรัฐมนตรี และมติคณะรัฐมนตรีที่เกี่ยวข้องกับกระทรวงวัฒนธรรมประจำสัปดาห์ และสรุปความคืบหน้าการดำเนินงาน และสรุปผลงาน แนวทางการดำเนินงานสำคัญ และแนวทางการทำงานของหน่วยงานต่างๆ ให้เป็นไปตามนโยบาย และรายงานผลงานดำเนินงานตามนโยบายหลักของรัฐบาล ๑๒ ด้าน โดยมี นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม นางยุพา ทวีวัฒนะกิจบวร ปลัดกระทรวงวัฒนธรรม ผู้บริหารกระทรวงวัฒนธรรม และเจ้าหน้าที่ที่เกี่ยวข้อง เข้าร่วมประชุม ณ ห้องประชุม ๑ ชั้น ๘ กระทรวงวัฒนธรรม
วันพุธที่ 4 พฤศจิกายน 2563
เผยผลการรับสมัครโครงการ 1 ตำบล 1 กลุ่มเกษตรทฤษฎีใหม่
กระทรวงเกษตรฯ เผยผลการรับสมัครโครงการ 1 ตำบล 1 กลุ่มเกษตรทฤษฎีใหม่ ทั้ง 3 รอบ พร้อมขับเคลื่อนโครงการในระยะต่อไปทันที
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังเป็นประธานการประชุมคณะกรรมการบริหารโครงการ 1 ตำบล 1 กลุ่มเกษตรทฤษฎีใหม่ ครั้งที่ 6/2563 ณ ห้องประชุมกระทรวงเกษตรและสหกรณ์ ว่า ตามที่กระทรวงเกษตรและสหกรณ์ ได้จัดทำโครงการ 1 ตำบล 1 กลุ่มเกษตรทฤษฎีใหม่ โดยน้อมนำหลักปรัชญาของเศรษฐกิจพอเพียงและเกษตรทฤษฎีใหม่ มาเป็นแนวทางในการดำเนินงานโครงการ ซึ่งได้ทำการเปิดรับสมัครเกษตรกรและแรงงานจำนวน 3 รอบ และได้ปิดรับสมัครในรอบที่ 3 ไปแล้วเมื่อวันที่ 22 ตุลาคม 2563 โดยขณะนี้อยู่ระหว่างขั้นตอนการตรวจสอบคุณสมบัติต่างๆ เพื่อเริ่ม KICK OFF โครงการฯ ในเดือนพฤศจิกายนนี้
อย่างไรก็ตาม สำหรับตำบลที่มีเกษตรกรสมัครเข้าร่วมโครงการฯ เพียง 1 ราย จะไม่สามารถเข้าร่วมโครงการฯ ได้ เนื่องจากไม่ตรงตามเงื่อนไขในการจับกลุ่มเกษตรทฤษฎีใหม่ ที่ระบุว่า ต้องมีเกษตรกรเข้าร่วม 2 รายขึ้นไปใน 1 ตำบล เพื่อจับกลุ่มกันจ้างแรงงานได้ 1 ราย ดังนั้นการขับเคลื่อนโครงการฯ ในระยะต่อไป กระทรวงเกษตรฯ จะขอทบทวนประเด็นดังกล่าวและนำเข้าครม. อีกครั้ง เพื่อขอมติ ครม. ดำเนินการตามเป้าหมายโครงการฯ ในการขยายผลโครงการระยะต่อไปกับกลุ่มเกษตรกรดังกล่าว นอกจากนี้ในกรณีที่มีเกษตรกรสมัครตามเงื่อนไขแต่ไม่มีผู้สมัครจ้างงาน จะพิจารณาจ้างงานจากผู้สมัครแรงงานตำบลข้างเคียงในอำเภอเดียวกันก่อน หากยังไม่เพียงพอให้ทางคณะทำงาน 1 ตำบล 1 กลุ่มเกษตรทฤษฎีใหม่ระดับจังหวัด พิจารณาจ้างงานในอำเภอข้างเคียง โดยต้องคำนึงถึงความเหมาะสมของระยะเวลา ระยะทางและความสมัครใจของผู้จ้างงานเป็นหลัก และสำหรับเกษตรกรที่ขอถอนตัว ยกเลิก ขอสละสิทธิ์ เพื่อให้เกิดประโยชน์แก่เกษตรกร กระทรวงเกษตรฯ เห็นควรให้คณะทำงาน 1 ตำบล 1 กลุ่มเกษตรทฤษฎีใหม่ ระดับอำเภอ ทำการสื่อสาร ทำความเข้าใจกับเกษตรกรเพื่อให้เกษตรกรทบทวนการเข้าร่วมโครงการใหม่อีกครั้ง ถายในวันที่ 9 พฤศจิกายน 2563
ทั้งนี้ การรับสมัครทั้ง 3 รอบนั้น มีผู้สมัครเข้าร่วมโครงการ 1 ตำบล 1 กลุ่มเกษตรทฤษฎีใหม่ จำนวน 67,414 ราย แบ่งเป็นเกษตรกร จำนวน 35,193 ราย ผ่านหลักเกณฑ์การพิจารณาแล้ว 22,272 ราย อยู่ระหว่างการพิจารณา 2,941 ราย ไม่ผ่านหลักเกณฑ์การพิจารณา 9,980 ราย และกลุ่มแรงงานมีผู้สมัครเข้าร่วมโครงการฯ 32,221 ราย ผ่านหลักเกณฑ์การพิจารณาแล้ว 18,675 ราย อยู่ระหว่างการพิจารณา 6,143 ราย และไม่ผ่านหลักเกณฑ์การพิจารณา 7,403 ราย (ข้อมูล ณ วันที่ 3 พฤศจิกายน 2563 เวลา 18.30 น.)
วันพุธที่ 4 พฤศจิกายน 2563
คลังประสาน ปอศ. ดำเนินการกับผู้กระทำผิดโครงการคนละครึ่ง
เมื่อวันที่ 4 พ.ย.2563 รองผู้อำนวยการสำนักงานเศรษฐกิจการคลัง ได้เข้าพบผู้บังคับการปราบปรามการกระทำความผิดเกี่ยวกับอาชญากรรมทางเศรษฐกิจ (ผบก.ปอศ.) นำส่งข้อมูลสำหรับใช้ในการสืบสวนสอบสวนและแสวงหาข้อเท็จจริงเพิ่มเติมเพื่อดำเนินคดีกับร้านค้าจำนวน 3 ราย
นายพรชัย ฐีระเวช ที่ปรึกษาด้านเศรษฐกิจการเงิน สำนักงานเศรษฐกิจการคลัง ในฐานะรองโฆษกกระทรวงการคลัง เปิดเผยว่า เมื่อวันพุธที่ 4 พฤศจิกายน 2563 เวลา 13.00 น. นายอรรถพล อรรถวรเดช รองผู้อำนวยการสำนักงานเศรษฐกิจการคลัง ได้เข้าพบ พล.ต.ต.ไมตรี ฉิมเฉิด ผู้บังคับการปราบปรามการกระทำความผิดเกี่ยวกับอาชญากรรมทางเศรษฐกิจ (ผบก.ปอศ.) นำส่งข้อมูลสำหรับใช้ในการสืบสวนสอบสวนและแสวงหาข้อเท็จจริงเพิ่มเติมเพื่อดำเนินคดีกับร้านค้าจำนวน 3 ราย ณ กองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (ปอศ.) ถนนสาทร แขวงสีลม เขตบางรักกรุงเทพฯ
รองโฆษกกระทรวงการคลัง กล่าวว่า กระทรวงการคลังโดยสำนักงานเศรษฐกิจการคลังได้มีการแต่งตั้งคณะทำงานพิจารณาตรวจสอบข้อมูลและเรื่องอุทธรณ์สำหรับโครงการคนละครึ่งเพื่อดำเนินการตรวจสอบพิจารณาและวินิจฉัยการกระทำที่อาจเข้าข่ายผิดเงื่อนไขโครงการ ซึ่งในขณะนี้พบว่ามีร้านค้าจำนวน 3 ร้านค้า มีเหตุอันควรสงสัยว่าเข้าข่ายไม่ปฏิบัติตามหรือฝ่าฝืนหลักเกณฑ์หรือเงื่อนไขของโครงการคนละครึ่ง ซึ่งคณะทำงานฯ ได้ดำเนินการระงับสิทธิการใช้แอปพลิเคชัน “ถุงเงิน” และระงับการจ่ายเงินให้แก่ร้านค้าดังกล่าวแล้ว
กระทรวงการคลังและธนาคารกรุงไทยได้มีการประสานงานกันอย่างใกล้ชิดเพื่อติดตามตรวจสอบพฤติกรรมหรือธุรกรรมที่ผิดปกติ ซึ่งหากตรวจสอบพบการใช้จ่ายที่ไม่เป็นไปตามเงื่อนไขโครงการ จะมีการระงับการใช้แอปพลิเคชันและระงับการจ่ายเงินร้านค้าทันที จึงขอเตือนประชาชนและร้านค้าโปรดอย่าหลงเชื่อการเชิญชวนตามโฆษณาผ่านช่องทางต่างๆ ที่เป็นการดำเนินการผิดเงื่อนไขโดยไม่มีการใช้จ่ายซื้อสินค้าจริงอย่างเด็ดขาด เพราะอาจตกเป็นเหยื่อในการสนับสนุนให้เกิดการกระทำความผิดซึ่งจะมีโทษตามกฎหมายที่เกี่ยวข้องไปด้วย
รองโฆษกกระทรวงการคลังย้ำว่า โครงการคนละครึ่งมีวัตถุประสงค์เพื่อลดค่าครองชีพของประชาชนและกระจายรายได้ให้กับร้านค้ารายย่อยโดยเฉพาะหาบเร่แผงลอยให้มีรายได้จากการขายสินค้าเพิ่มขึ้น ซึ่งขณะนี้โครงการได้รับกระแสตอบรับเป็นอย่างดี โดยข้อมูลล่าสุด ณ วันที่ 4 พฤศจิกายน 2563 เวลา 12.00 น. มียอดใช้จ่ายสะสม 5,815.37 ล้านบาท แบ่งเป็นเงินที่ประชาชนจ่าย 2,966.46 ล้านบาท และรัฐช่วยจ่ายอีก 2,848.91 ล้านบาท จึงขอความร่วมมือประชาชนและร้านค้าให้ปฏิบัติตามหลักเกณฑ์และเงื่อนไขของโครงการ อย่าให้มีการดำเนินการไปในทางมิชอบ เพื่อมิให้ทำลายบรรยากาศของการดำเนินโครงการคนละครึ่ง
โครงการคนละครึ่ง
สำนักงานเศรษฐกิจการคลัง โทร. 02 273 9020 ต่อ 3697 3527 3548 3509
ธนาคารกรุงไทย จำกัด (มหาชน) โทร. 02-111-1144 (24 ชั่วโมง)
แจ้งเบาะแสการกระทำผิดเงื่อนไขโครงการสามารถส่งข้อมูลมาที่
Email: halfhalf@fpo.go.th หรือ ส่งไปรษณีย์มาที่สำนักงานเศรษฐกิจการคลัง (โครงการคนละครึ่ง)
วันพุธที่ 4 พฤศจิกายน 2563
อนุทิน มอบ SMART GATE คัดกรองโควิด รพ.ราชวิถี
รองนายกรัฐมนตรีและรัฐมนตรีว่าการกระทรวงสาธารณสุข มอบ Smart Gate วัดอุณหภูมิอัจฉริยะที่ได้รับจากบริษัทเอกชน สามารถตรวจจับใบหน้าคนที่ไม่ใส่หน้ากาก แสดงผลแบบเรียลไทม์ ลดการสัมผัส เพิ่มความปลอดภัย เจ้าหน้าที่ปฏิบัติงาน และผู้รับบริการ พร้อมเปิดหอผู้ป่
รองนายกรัฐมนตรีและรัฐมนตรีว่าการกระทรวงสาธารณสุข มอบ Smart Gate วัดอุณหภูมิอัจฉริยะที่ได้รับจากบริษัทเอกชน สามารถตรวจจับใบหน้าคนที่ไม่ใส่หน้ากาก แสดงผลแบบเรียลไทม์ ลดการสัมผัส เพิ่มความปลอดภัย เจ้าหน้าที่ปฏิบัติงาน และผู้รับบริการ พร้อมเปิดหอผู้ป่วยหนักระบบทางเดินหายใจ รองรับผู้ป่วยวิกฤตและโรคโควิด 19 จำนวน 9 ห้อง
บ่ายวันนี้ (4 พฤศจิกายน 2563) ที่โรงพยาบาลราชวิถี กทม. นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ว่า กระทรวงสาธารณสุข ได้นำประตูอัจฉริยะคัดกรองอุณหภูมิ (Smart Gate) ซึ่งเป็นความร่วมมือระหว่างกรมการแพทย์และบริษัท ทัช เทคโนโลยี จำกัด มามอบให้โรงพยาบาลราชวิถี เพื่อช่วยเพิ่มประสิทธิภาพในการคัดกรองผู้มารับบริการ สามารถตรวจจับใบหน้าคนที่ไม่ใส่หน้ากาก แสดงผลอุณหภูมิแบบเรียลไทม์ ทำให้คัดกรองได้รวดเร็วภายใน 1 นาที ช่วยลดการสัมผัส ลดการแพร่กระจายเชื้อ เพิ่มความปลอดภัย ทั้งเจ้าหน้าที่ปฏิบัติงานและผู้มารับบริการ พร้อมทั้งได้เปิดหอผู้ป่วยวิกฤตแยกโรคติดเชื้อระบบทางเดินหายใจ (AIRBORNE INFECTION ISOLATION INTENSIVE CARE UNIT) เพื่อรองรับการส่งต่อผู้ป่วยวิกฤตที่จำเป็นต้องใช้ห้องแยกแรงดันลบ ให้ได้รับการรักษาทันเวลา
ด้านนายแพทย์สมศักดิ์ อรรฆศิลป์ อธิบดีกรมการแพทย์ กล่าวว่า โรงพยาบาลราชวิถีถือเป็นหนึ่งในโรงพยาบาลหลักของกระทรวงสาธารณสุข ในการรักษาผู้ป่วยโรคโควิด 19 และให้บริการรักษาโรคอื่นๆ ด้วย จากสถิติมีผู้ป่วยมาใช้บริการแผนกผู้ป่วยนอกเฉลี่ย 6,000 คน/วัน จากเดิมการวัดอุณหภูมิร่างกายคนไข้ เป็นการวัดด้วยเครื่องดิจิตอลโดยใช้บุคลากรทางการแพทย์วัดรายบุคคล ซึ่งถือเป็นความเสี่ยงต่อการติดเชื้อและภาระงานที่เพิ่มขึ้น การสนับสนุนประตูอัจฉริยะคัดกรองอุณหภูมิของบริษัท ทัช เทคโนโลยี จำกัด (TOUCH TECHNOLOGIES CO.,LTD.) จะช่วยลดการแพร่กระจายของเชื้อโรคและป้องกันบุคลากรทางการแพทย์ให้ปลอดภัยจากเชื้อโรคต่างๆ ได้ ช่วยลดภาระการทำงานและจำนวนของเจ้าหน้าที่ปฏิบัติงานคัดกรองด่านหน้า และลดการสัมผัส สร้างความปลอดภัย ทั้งเจ้าหน้าที่ปฏิบัติงาน ผู้ป่วย และญาติ
สำหรับหอผู้ป่วยวิกฤตแยกโรคติดเชื้อระบบทางเดินหายใจ จำนวน 9 ห้อง ได้ปรับปรุงจากหอผู้ป่วยวิกฤตอายุรกรรมเดิม มีพยาบาลประจำหอผู้ป่วย 15 คนที่ผ่านการฝึกอบรมแล้ว รองรับการดูแลรักษาผู้ป่วยวิกฤตแยกโรคติดเชื้อระบบทางเดินหายใจ โดยเฉพาะโรคโควิด 19 ซึ่งโรงพยาบาลราชวิถี ถือเป็นโรงพยาบาลต้นแบบ กรมการแพทย์ ที่ให้บริการจัดการดูแลรักษาผู้ป่วยกลุ่มนี้ รวมถึงการดำเนินงานคลินิกบัตรประกันสุขภาพ มาตรา 8 ถือว่าเป็นการดูแลผู้ป่วยบัตรทองที่ได้รับผลกระทบให้ได้รับการรักษาอย่างต่อเนื่อง
*********************************** 4 พฤศจิกายน 2563
วันพุธที่ 4 พฤศจิกายน 2563
รมว.พม. มอบนโยบายการขับเคลื่อนคุณธรรมและความโปร่งใส ปี 2564
รมว.พม. มอบนโยบายการขับเคลื่อนคุณธรรมและความโปร่งใส ปี 2564
วันนี้ (4 พ.ย. 63) เวลา 13.00 น. ณ ห้องประชุม ชั้น 2 กระทรวงการพัฒนาสังคมและความมั่นคงของมนุษย์ (พม.) สะพานขาว ถนนกรุงเกษม กรุงเทพฯ นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานการประชุมแนวทางการปฏิบัติงานเพื่อเตรียมพร้อมการประเมินคุณธรรมและความโปร่งใสในการดำเนินงานของหน่วยงานภาครัฐ (Integrity and Transparency Assessment : ITA) ประจำปีงบประมาณ พ.ศ. 2564 พร้อมมอบนโยบายการขับเคลื่อนงานให้กับคณะผู้บริหาร หัวหน้าหน่วยงาน และผู้แทนหน่วยงานที่เกี่ยวข้องเข้าร่วมประชุม รวมจำนวน 100 คน เพื่อยกระดับประสิทธิภาพการขับเคลื่อนคุณธรรมและความโปร่งใสในการดำเนินงานของหน่วยงานภาครัฐให้กับทุกส่วนราชการ
นายจุติ กล่าวว่า ตนได้มอบนโยบายให้ทุกหน่วยงานช่วยกันปิดจุดอ่อนให้กลายเป็นจุดแข็ง และในปีงบประมาณ พ.ศ. 2564 ทุกกรมจะต้องผ่านเกณฑ์การประเมิน รวมทั้งต้องมีการปรับเปลี่ยนกรอบความคิดใหม่ และข้อมูลสาธารณะที่จำเป็น จะต้องมีการเปิดเผยข้อมูลให้ประชาชนสามารถรับรู้ รับทราบได้ อีกทั้งได้สั่งการให้ทุกกรมจัดตั้ง ผู้บริหารเทคโนโลยีสารสนเทศระดับสูง หรือ CIO เพื่อดำเนินงานด้านคุณธรรมและความโปร่งใสของหน่วยงาน โดยมอบให้ผู้ตรวจราชการกระทรวง พม. กำกับดูแล เพื่อให้ผ่านการประเมินและยกระดับประสิทธิภาพการขับเคลื่อนคุณธรรมและความโปร่งใสในการดำเนินงานของหน่วยงานภาครัฐ
วันพฤหัสบดีที่ 12 พฤศจิกายน 2563
กระทรวงเกษตรฯ ร่วมแสดงความยินดีวันคล้ายวันสถาปนามหาวิทยาลัยเกษตรศาสตร์ วิทยาเขตกำแพงแสน ครบรอบ 41 ปี
กระทรวงเกษตรฯ ร่วมแสดงความยินดีวันคล้ายวันสถาปนามหาวิทยาลัยเกษตรศาสตร์ วิทยาเขตกำแพงแสน ครบรอบ 41 ปี
ดร.ทองเปลว กองจันทร์ ปลัดกระทรวงเกษตรและสหกรณ์ พร้อมด้วยนายสัญญา แสงพุ่มพงษ์ ผู้ตรวจราชการกระทรวงเกษตรและสหกรณ์ รักษาราชการแทนอธิบดีกรมชลประทาน ร่วมพิธีวางพวงมาลาหม่อมหลวงชูชาติ กำภู เนื่องในวันคล้ายวันสถาปนามหาวิทยาลัยเกษตรศาสตร์ วิทยาเขตกำแพงแสน ครบรอบ 41 ปี ณ สระพระพิรุณ ศูนย์มหาวิทยาลัย มหาวิทยาลัยเกษตรศาสตร์ วิทยาเขตกำแพงแสน จังหวัดนครปฐม
ดร.ทองเปลว กองจันทร์ ปลัดกระทรวงเกษตรและสหกรณ์ ร่วมกับศ.ดร.อภิชาติ วรรณวิจิตร ผู้อำนวยการศูนย์วิทยาศาสตร์ข้าว แถลงข่าวการจัดงานเกษตรกำแพงแสน ครั้งที่ 24 ประจำปี 2563 ในหัวข้อ ข้าวพันธ์ใหม่ พันธ์ “หอมมาลัยแมน” ที่จะจัดขึ้นระหว่างวันที่ 1 – 10 ธันวาคม 2563 รวมถึงยังได้กล่าวแสดงความยินดี พร้อมร่วมอวยพรเนื่องในโอกาสวันคล้ายวันสถาปนามหาวิทยาลัยเกษตรศาสตร์ วิทยาเขตกำแพงแสน ครบรอบ 41 ปี
นอกจากนี้ มหาวิทยาลัยเกษตรศาสตร์ วิทยาเขตกำแพงแสน ยังได้มอบรางวัลศิษย์เก่าดีเด่น บุคลากรดีเด่น นิสิตดีเด่น ให้กับนายสัญญา แสงพุ่มพงษ์ ผู้ตรวจราชการกระทรวงเกษตรและสหกรณ์ รักษาราชการแทนอธิบดีกรมชลประทาน ซึ่งเป็นผู้ได้รับคัดเลือกให้เข้ารับรางวัลศิษย์เก่าดีเด่นในด้านผู้บริหารภาครัฐ ประจำปี 2563
วันพฤหัสบดีที่ 12 พฤศจิกายน 2563
การประชุมสุดยอดอาเซียน ครั้งที่ 37 และการประชุมสุดยอดที่เกี่ยวข้อง ในรูปแบบการประชุมทางไกลของนายกรัฐมนตรี
ระหว่างวันที่ 12 – 15 พฤศจิกายน 2563 ณ ตึกภักดีบดินทร์ ทำเนียบรัฐบาล
การประชุมสุดยอดอาเซียน ครั้งที่ 37
ในรูปแบบการประชุมทางไกลของนายกรัฐมนตรี
ไทยเน้นย้ำศักยภาพสตรีในเวทีอาเซียน ส่งเสริมการประกอบธุรกิจ SMEs และการใช้เทคโนโลยีดิจิทัล ควบคู่กับบทบาทด้านการสาธารณสุข
ไทยมุ่งสานต่ออาเซียน-อินเดีย สนับสนุนการเชื่อมโยงในภูมิภาค ร่วมมือกันพัฒนาเศรษฐกิจและสังคมให้ฟื้นตัวได้อย่างเข้มแข็ง ครอบคลุม และยั่งยืน
ไทยพร้อมสนับสนุนการจัดตั้งกลไกการหารือด้านสาธารณสุขกับสาธารณรัฐเกาหลีทั้งในกรอบอาเซียน และทวิภาคี
ไทยย้ำหุ้นส่วนทางยุทธศาสตร์อาเซียน-ญี่ปุ่น คือโอกาสร่วมฝ่าวิกฤตและความท้าทายไปด้วยกัน
อาเซียน-จีน เสริมสร้างความร่วมมือด้านสาธารณสุข เศรษฐกิจ และความยั่งยืน
​
ไทยร่วมขับเคลื่อนอาเซียนให้เข้มแข็งยิ่งขึ้น ตามแนวคิดหลัก “แน่นแฟ้นและตอบสนอง” (Cohesive and Responsive)
วันพฤหัสบดีที่ 12 พฤศจิกายน 2563
กสร. นำทัพ จป. จัดกิจกรรมพัฒนาความเข้มแข็งเครือข่าย ช่วยเฝ้าระวังความปลอดภัยและโรคเนื่องจากการทำงาน
กสร. ผนึกกำลัง จป.ทุกระดับจากสถานประกอบการในเขตกรุงเทพฯ และปริมณฑล กว่า 300 คน ร่วมกิจกรรมเนื่องในวันเจ้าหน้าที่ความปลอดภัยในการทำงาน ประจำปี 2563 เพื่อพัฒนาความเข้มแข็งเครือข่ายความปลอดภัย หวังลดการประสบอันตรายและโรคเนื่องจากการทำงาน
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) เปิดเผยว่า ความปลอดภัยและสุขภาพอนามัยที่ดีของผู้ใช้แรงงานถือเป็นรากฐานที่สำคัญในการขับเคลื่อนทรัพยากรมนุษย์ เพื่อการพัฒนาประเทศให้บรรลุเป้าหมาย มีความมั่นคง มั่งคั่งและยั่งยืน ซึ่งเป็นเป้าหมายยุทธศาสตร์ชาติ 20 ปี ตามนโยบายของรัฐบาล กระทรวงแรงงานภายใต้การนำของ นายสุชาติ ชมกลิ่น รัฐมนตรีว่าการกระทรวงแรงงาน ได้ให้ความสำคัญกับงานด้านความปลอดภัยและสุขภาพอนามัยของผู้ใช้แรงงาน จึงได้กำหนดมาตรการ Safety and Healthy Thailand ให้เป็น 1 ใน 9 นโยบายสำคัญ การจัดงานวันเจ้าหน้าที่ความปลอดภัยในการทำงานปีนี้ กรมสวัสดิการและคุ้มครองแรงงาน ได้มุ่งเน้นกิจกรรมเสริมสร้างศักยภาพและพัฒนาความเข้มแข็งเครือข่ายความปลอดภัยแรงงานอย่างยั่งยืน ด้วยปัจจุบันมีการรวมตัวเป็นสมาคมและชมรมเจ้าหน้าที่ความปลอดภัยในการทำงานครอบคลุมทุกพื้นที่ทั่วประเทศ ซึ่งเจ้าหน้าที่ความปลอดภัยในการทำงานถือได้ว่าเป็นบุคลากรที่มีบทบาทสำคัญในการขับเคลื่อนงานด้านความปลอดภัยให้มีประสิทธิภาพมากยิ่งขึ้นในสังคมแรงงาน อีกทั้งต้องได้รับความร่วมมือจากทุกภาคส่วน ไม่ว่าจะเป็นภาครัฐ ฝ่ายนายจ้าง ฝ่ายลูกจ้าง ตลอดจนภาคีเครือข่ายที่เกี่ยวข้อง ซึ่งเป็นการขับเคลื่อนที่สอดคล้องกับแนวทางประชารัฐได้เป็นอย่างดี
อธิบดี กสร. กล่าวเพิ่มเติมว่า ในวันที่ 12 พฤศจิกายน ของทุกปี ถือเป็นวันเจ้าหน้าที่ความปลอดภัยในการทำงาน ตามประกาศกระทรวงมหาดไทย เรื่อง ความปลอดภัยในการทำงานของลูกจ้าง ลงวันที่ 6 พฤษภาคม พ.ศ. 2528 ซึ่งประกาศในราชกิจจานุเบกษา มีผลบังคับใช้ในวันที่ 12 พฤศจิกายน 2528 ที่กำหนดให้สถานประกอบกิจการต้องจัด ให้มี “เจ้าหน้าที่ความปลอดภัยในการทำงาน” ทำหน้าที่ดูแลด้านความปลอดภัยและอาชีวอนามัยในสถานประกอบกิจการ เพื่อลดการประสบอันตรายและโรคเนื่องจากการทำงานของลูกจ้าง ซึ่งในปีนี้นับเป็นปีที่ 35 กิจกรรมประกอบด้วย การบริจาคโลหิตให้กับสภากาชาดไทย นิทรรศการด้านความปลอดภัยและอาชีวอนามัยของชมรม/สมาคม/เครือข่ายความปลอดภัยในการทำงาน การสาธิตการเชื่อมใต้น้ำอย่างปลอดภัยโดยการไฟฟ้าฝ่ายผลิตแห่งประเทศไทย และการอบรมโครงการเสริมสร้างศักยภาพและพัฒนาความเข้มแข็งเครือข่ายความปลอดภัยแรงงานอย่างยั่งยืน โดยมีหัวข้อที่น่าสนใจ อาทิ มาตรฐานในการบริหารจัดการ และดำเนินการด้านความปลอดภัย อาชีวอนามัย และสภาพแวดล้อมในการทำงาน หัวข้อสิทธิประโยชน์ที่ลูกจ้างพึงได้รับกรณีเกิดอุบัติเหตุจากการทำงาน เป็นต้น โดยได้เชิญชวนเจ้าหน้าที่ความปลอดภัยในการทำงานทุกระดับในเขตกรุงเทพมหานคร และปริมณฑล กว่า 300 คน ร่วมกิจกรรม ณ อาคารกรมสวัสดิการและคุ้มครองแรงงาน (ส่วนแยกตลิ่งชัน) กรุงเทพมหานคร
วันพฤหัสบดีที่ 12 พฤศจิกายน 2563
ปลัดกระทรวง​กลาโหม​เยี่ยมชมการดำเนินงานของสถาบันสารสนเทศ​ทรัพยากร​น้ำ
พลเอก ณัฐ อินทรเจริญ ปลัดกระทรวง​กลาโหม​เยี่ยมชมการดำเนินงานของสถาบันสารสนเทศ​ทรัพยากร​น้ำ(องค์​การมหาชน)​
พลเอก ณัฐ อินทรเจริญ ปลัดกระทรวง​กลาโหม​เยี่ยมชมการดำเนินงานของสถาบันสารสนเทศ​ทรัพยากร​น้ำ(องค์​การมหาชน)​ ติดตามสถานการณ์​น้ำ ระบบคลังข้อมูล​น้ำแห่งชาติ การใช้งานเพื่อบริหารจัดการภัยพิบัติ และร่วมหารือแนวทางการเชื่อมโยงข้อมูลด้านทรัพยากร​น้ำระหว่างหน่วยงาน
วันพฤหัสบดีที่ 12 พฤศจิกายน 2563
หนุนช่วยคนเข้าถึงแหล่งทุน - จัดการเจ้าหนี้โหด
--
#ไทยคู่ฟ้า น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี มีความห่วงใยประชาชนผู้ที่ต้องการเข้าถึงเงินกู้ โดยเฉพาะผู้ที่ไม่มีรายได้ที่มั่นคง และได้รับผลกระทบจากการแพร่ระบาดของโรคโควิด-19 โดยได้ติดตามการเพิ่มช่องทางให้ประชาชนรายย่อยเข้าถึงแหล่งเงินทุนในระบบ ผ่านระบบพิโกไฟแนนซ์ และสินเชื่อดอกเบี้ยต่ำของธนาคารออมสิน พร้อมสั่งการเข้มเอาผิดเจ้าหนี้นอกระบบผิดกฎหมาย เพื่อช่วยเหลือลูกหนี้และประชาชนที่ไม่ได้รับความเป็นธรรม และกำชับให้ทุกภาคส่วนทำงานอย่างบูรณาการตามนโยบายแก้หนี้นอกระบบของรัฐบาล
วันพฤหัสบดีที่ 12 พฤศจิกายน 2563
เคาะแผนแม่บทฯ สู้โควิด “ล้มแล้วลุกไว”
--
#ไทยคู่ฟ้าบอร์ดยุทธศาสตร์ชาติเห็นชอบร่างแผนแม่บทเฉพาะกิจภายใต้ยุทธศาสตร์ชาติอันเป็นผลมาจากสถานการณ์โควิด-19 พ.ศ. 2564 - 2565 (ฉบับสมบูรณ์) หรือแผนระดับที่ 2 ด้วยแนวคิด “ล้มแล้วลุกไว” ตั้งเป้าให้คนไทยยังชีพอยู่ได้ มีงานทำ กลุ่มเปราะบางได้รับการดูแลอย่างทั่วถึง มุ่งวางรากฐานเพื่อรองรับการปรับโครงสร้างเศรษฐกิจ โดยมี 4 ประเด็นหลักที่ต้องเร่งพัฒนาใน 2 ปีข้างหน้า ได้แก่ 1.การสร้างความเข้มแข็งของเศรษฐกิจในประเทศ 2.การยกระดับขีดความสามารถของประเทศ 3.การพัฒนาศักยภาพและคุณภาพชีวิตของประชาชน 4.การปรับปรุงและพัฒนาปัจจัยพื้นฐานเพื่อฟื้นฟูประเทศ
.
นอกจากนี้ ที่ประชุมฯ ยังเห็นชอบร่างแผนการปฏิรูปประเทศ (ฉบับปรับปรุง) และแนวทางการจัดทำแผนระดับที่ 3 ซึ่งเป็นแผนปฏิบัติของหน่วยงานภาครัฐ ให้ยุทธศาสตร์ชาติและแผนระดับที่ 2 ไปสู่การปฏิบัติอย่างแท้จริง โดยจะเสนอเข้าที่ประชุม ครม. เพื่อให้ความเห็นชอบต่อไป
วันพฤหัสบดีที่ 12 พฤศจิกายน 2563
ชวนท่องเที่ยวไฮซีซั่น ใช้จ่ายผ่านโครงการรัฐ
--
#ไทยคู่ฟ้าเข้าสู่ฤดูท่องเที่ยว (High season) อย่างเต็มตัวแล้ว ช่วงนี้จึงเป็นเวลาทองของการได้ออกไปเที่ยวพักผ่อน รัฐบาลขอเชิญชวนประชาชนออกมาท่องเที่ยวในช่วงปลายปี และใช้จ่ายผ่านโครงการของรัฐ เช่น
• โครงการ "เราเที่ยวด้วยกัน" รับสิทธิส่วนลดค่าที่พัก 40% สูงสุดไม่เกิน 3,000 บาทต่อคืน รวมไม่เกิน 10 ห้องหรือ 10 คืน , รับคูปองสูงสุด 900 บาทต่อวัน เพื่อใช้เป็นค่าอาหาร ค่าเข้าสถานที่ท่องเที่ยวที่เข้าร่วมโครงการ และคืนเงินค่าตั๋วเครื่องบิน 40% นอกจากนี้ ค่าใช้จ่ายจากการท่องเที่ยว ยังสามารถนำไปลดหย่อนภาษีในโครงการช้อปดีมีคืนได้ด้วย (ปัจจุบันเหลือจำนวนสิทธิที่พักกว่า 2.2 ล้านสิทธิ และสิทธิตั๋วเครื่องบินอีกจำนวนกว่า 1.8 ล้านสิทธิ)
• โครงการ “กําลังใจ” รัฐสนับสนุนเงินให้คนละ 2,000 บาท แก่อาสาสมัครสาธารณสุขประจําหมู่บ้าน (อสม.) อาสาสมัครสาธารณสุขกรุงเทพมหานคร และ เจ้าหน้าที่โรงพยาบาลส่งเสริมสุขภาพตําบล (รพ.สต.) เป็นค่าใช้จ่ายให้เที่ยวในประเทศ 2 วัน 1 คืน
.
อย่างไรก็ตาม รัฐบาลให้ความสำคัญกับมาตรการป้องกันโรคระบาด ขณะเดียวกันจะต้องทำควบคู่กับการเดินหน้างานด้านเศรษฐกิจ โดยได้ย้ำถึงมาตรการป้องกันการแพร่ระบาดของโรคโควิด-19 ให้เป็นไปอย่างมีประสิทธิภาพ เพื่อสร้างความความมั่นใจในการท่องเที่ยวแบบ New Normal จึงขอประชาชนอย่ากังวลเกี่ยวกับการเดินทางออกไปท่องเที่ยว เพื่อช่วยให้เศรษฐกิจไทยขับเคลื่อนได้ดียิ่งขึ้นด้วย
วันศุกร์ที่ 13 พฤศจิกายน 2563
‘จับกัง 1’ ส่งแรงงานไทย 206 คน ไปทำงานภาคเกษตรในรัฐอิสราเอล
วันที่ 12 พฤศจิกายน 2563 นายสุชาติ ชมกลิ่น รัฐมนตรีว่าการกระทรวงแรงงาน ส่งแรงงานไทย 206 คน ถึงท่าอากาศยานสุวรรณภูมิ พร้อมให้กำลังใจก่อนเดินทางไปทำงานภาคเกษตรในรัฐอิสราเอล ภายใต้โครงการ “ความร่วมมือไทย-อิสราเอล เพื่อการจัดหางาน"
สร้างรายได้ต่อหัวเดือนละ 48,073 บาท โดยมี นายสุทธิ สุโกศล ปลัดกระทรวงแรงงาน พร้อมด้วย นายสุชาติ พรชัยวิเศษกุล อธิบดีกรมการจัดหางาน เข้าร่วมส่งแรงงานไทยในครั้งนี้ด้วย
นายสุชาติฯ กล่าวว่า กระทรวงแรงงานดำเนินการตามนโยบายของพลเอกประยุทธ์ จันทร์โอชา นายกรัฐมนตรี ในการส่งเสริมให้แรงงานไทยเดินทางไปทำงานต่างประเทศ โดยมุ่งประโยชน์และคำนึงถึงความปลอดภัยของพี่น้องแรงงานไทยเป็นสำคัญ มีกระบวนการคัดเลือกที่โปร่งใสตั้งแต่การรับสมัคร การสัมภาษณ์ การทำสัญญาจ้าง และการตรวจสอบจากหน่วยงานที่เกี่ยวข้อง ทำให้สามารถนำรายได้เข้าสู่ประเทศอย่างต่อเนื่อง สำหรับการจัดส่งแรงงานไทยไปทำงานในรัฐอิสราเอล ได้เริ่มดำเนินการมาตั้งแต่เดือนมิถุนายน 2555 ซึ่งในแต่ละปี ประเทศไทยได้รับโควตาจัดส่งปีละ 5,000 คน และข้อมูลการจัดส่งจนถึงเดือนกุมภาพันธ์ 2563 มีแรงงานไทยที่เดินทางไปทำงานในรัฐอิสราเอลแล้ว จำนวน 40,082 คน สร้างรายได้ให้ประเทศทั้งสิ้น 54,580 ล้านบาท
“สำหรับการเดินทางไปทำงานภาคเกษตรในรัฐอิสราเอลภายใต้โครงการ TIC เป็นการดำเนินการหลังจากที่ประเทศไทยสามารถควบคุมการแพร่ระบาดของโรคโควิด-19 ได้เป็นอย่างดี ทำให้รัฐบาลอิสราเอลแจ้งความต้องการให้แรงงานไทยไปทำงานภาคเกษตร จำนวน 2,000 คน โดยกรมการจัดหางานได้เริ่มจัดส่งแรงงานไทยไปทำงานตั้งแต่วันที่ 30 กันยายน 2563 มีแรงงานเดินทางไปแล้ว จำนวน 386 คน และวันนี้จะมีแรงงานเดินทางไปอีก 206 คน ซึ่งตามแผนการจัดส่งที่วางไว้ คาดว่าจะสามารถจัดส่งแรงงานไทยได้ครบ 2,000 คน ภายในเดือนมกราคม 2564 โดยคนหางานจะได้รับเงินเดือนขั้นต่ำก่อนหักภาษี เดือนละ 5,300 เชคเกลอิสราเอล หรือประมาณ 48,073 บาทต่อเดือน (ขึ้นอยู่กับอัตราแลกเปลี่ยนขณะนั้น) ทั้งนี้ การจัดส่งแรงงานไทยไปทำงานในต่างประเทศหลังจากที่ควบคุมการแพร่ระบาดของโรคโควิด-19 ได้ กระทรวงแรงงานจัดส่งแรงงานไทยไปทำงานในต่างประเทศแล้ว จำนวน 16,466 คน โดยประเทศที่จัดส่งไปทำงานมากที่สุด 5 อันดับแรก ได้แก่ ไต้หวัน 5,032 คน สวีเดน 3,189 คน ฟินแลนด์ 2,319 คน ญี่ปุ่น 2,107 คน และเวียดนาม 473 คน “ รมว.แรงงาน กล่าว
นายสุชาติ ยังกล่าวอีกว่า แรงงานไทยทั้งหมดที่จะเดินทางไปทำงานในต่างประเทศจะได้รับการอบรมก่อนเดินทางกับกรมการจัดหางาน เพื่อเป็นการเตรียมความพร้อมในการเดินทางไปทำงานอย่างปลอดภัย ได้รับค่าตอบแทนที่เหมาะสม และได้รับความคุ้มครองตามกฎหมาย พร้อมสมัครเป็นสมาชิกกองทุนเพื่อช่วยเหลือคนหางานไปทำงานในต่างประเทศ และทุกคน ต้องซื้อกรมธรรม์ประกันภัยส่วนบุคคลคุ้มครองการติดเชื้อไวรัสโคโรนา 2019 ในราคาเริ่มต้น 199 บาท และสำหรับผู้ที่สนใจเดินทางไปทำงานในรัฐอิสราเอล กรมการจัดหางานจะรับสมัครและคัดเลือกคนหางานเพื่อไปทำงานภาคเกษตรในรัฐอิสราเอล ภายใต้โครงการ “ความร่วมมือไทย-อิสราเอล เพื่อการจัดหางาน (Thailand-Israel Cooperation on the Placement of Workers:TIC) ครั้งที่ 15 ระหว่างวันที่ 23-27 พฤศจิกายน 2563
ทั้งนี้ สามารถศึกษาข้อมูลเพิ่มเติมได้ที่เว็บไซต์ www.doe.go.th/overseas และสอบถามรายละเอียดเพิ่มเติมเกี่ยวกับการเดินทางไปทำงานในต่างประเทศได้ที่ สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1-10 หรือที่สายด่วนกระทรวงแรงงาน โทร.1506 กด 2 กรมการจัดหางาน
วันพฤหัสบดีที่ 12 พฤศจิกายน 2563
ปลัดวธ.ร่วมพิธีรับสนองพระบรมราชโองการโปรดเกล้า โปรดกระหม่อม แต่งตั้งศาสตราจารย์ กิตติคุณ ดร.บวรศักดิ์ อุวรรณโณ ขึ้นเป็นนายกสภาสถาบันบัณฑิตพัฒนศิลป์
ปลัดวธ.ร่วมพิธีรับสนองพระบรมราชโองการโปรดเกล้า โปรดกระหม่อม แต่งตั้งศาสตราจารย์ กิตติคุณ ดร.บวรศักดิ์ อุวรรณโณ ขึ้นเป็นนายกสภาสถาบันบัณฑิตพัฒนศิลป์
วันที่ ๑๒ พฤศจิกายน ๒๕๖๓ เวลา ๐๘.๔๕ น. นางยุพา ทวีวัฒนะกิจบวร ปลัดกระทรวงวัฒนธรรม ร่วมพิธีรับสนองพระบรมราชโองการโปรดเกล้า โปรดกระหม่อม แต่งตั้งศาสตราจารย์ กิตติคุณ ดร.บวรศักดิ์ อุวรรณโณ ขึ้นเป็นนายกสภาสถาบันบัณฑิตพัฒนศิลป์ โดยมีผู้บริหาร คณาจารย์และบุคลากรสถาบันบัณฑิตพัฒนศิลป์เข้าร่วม ณ โรงละครวังหน้า สถาบันบัณฑิตพัฒนศิลป์ กรุงเทพฯ